Tom Sjöberg tienasi sievoiset summat luvattoman viinan myynnillä – Helsingin ”pornokuningas” istui pullopiilossa lattian alla ja nauroi yläpuolella ratsiaa tekeville poliiseille

Tom Sjöberg aloitti lestinheittäjän uran jo varhain nuoruudessaan. 60-luvun loppu toi monia muutoksia pimeään viinabisnekseen.

”1968 oli sellainen vuosi, että huhuttiin keskikaljan vapautumisesta. Se oli mustalle bisnekselle myrkkyä”, muistelee Punavuoren, Rööperin, pornokuninkaaksikin tituleerattu ex-konna Tom Sjöberg.

Sjöberg jos kuka on oikea ihminen muistelemaan kultaisen 1960-luvun synkempää, päihteiden värittämää puolta. 72-vuotias Sjöberg oppi jo varhain nuoruutensa Rööperissä pahoille tavoille, ja rikokset veivät hänet mukanaan vuosikymmeniksi. Alamaailman liikemies osallistui niin lestinheittoon, varastetun tavaran myyntiin kuin salakuljetuksiinkin.